Správa Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov - Štvrtá správa o vykonávaní Nariadenia (ES) č. 2320/2002 o ustanovení spoločných pravidiel v oblasti bezpečnostnej ochrany civilného letectva /* KOM/2009/0518 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 8.10.2009 KOM(2009) 518 v konečnom znení SPRÁVA KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV ŠTVRTÁ SPRÁVA O VYKONÁVANÍ NARIADENIA (ES) č. 2320/2002 O USTANOVENÍ SPOLOČNÝCH PRAVIDIEL V OBLASTI BEZPEČNOSTNEJ OCHRANY CIVILNÉHO LETECTVA[1] SPRÁVA KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV ŠTVRTÁ SPRÁVA O VYKONÁVANÍ NARIADENIA (ES) č. 2320/2002 O USTANOVENÍ SPOLOČNÝCH PRAVIDIEL V OBLASTI BEZPEČNOSTNEJ OCHRANY CIVILNÉHO LETECTVA [2] Táto správa sa vzťahuje na obdobie od 1. januára do 31. decembra 2008 1. ÚVOD Rok 2008 predstavoval dôležitú fázu v budovaní účinného režimu bezpečnostnej ochrany letectva v Európskom spoločenstve. Bol to rok ponaučení, čas pre zásadné prehodnotenie na základe päťročných skúseností z vykonávania a kontroly režimu prijatého v roku 2002 po teroristických útokoch z 11. septembra. Bol to tiež rok zlepšenia medzinárodnej spolupráce a ďalšieho technického rozvoja. Proces prehodnotenia odhalil mnoho pozitív. Hlavné požiadavky právnych predpisov boli na európskych letiskách jasne pochopené a väčšinou sa dobre vykonávali. Úroveň dodržiavania sa zvyšovala – aj keď pomaly – a niekoľko členských štátov zvýšilo svoje zdroje na monitorovanie dodržiavania. Taktiež však bolo zjavné, že niektoré ustanovenia si vyžadujú úpravu s cieľom dosiahnuť rovnaké chápanie, riešiť opakujúce sa nedostatky alebo zohľadniť ďalší vývoj. Doladenie si tiež vyžadovali samotné režimy inšpekcií. Reakcia Spoločenstva na nové a prichádzajúce hrozby bola obdobne podrobená skúške po značnom rozruchu spôsobenom hrozbou tekutých výbušnín v roku 2006. To viedlo k vyššiemu úsiliu spolupracovať s výrobcami a medzinárodnými partnermi na vývoji postupov bezpečnostnej detekčnej kontroly. Znamenalo to podnietenie aktívnejšej snahy o dosiahnutie dohody o procesoch uznávania s tretími krajinami. EÚ celý čas demonštrovala svoju vôľu a schopnosť účinne prispievať k tomu, aby sa uľahčil pohyb cestujúcich a nachádzali sa globálne riešenia. Rozhodujúcim pre celý proces bolo tiež uznanie potreby väčšej transparentnosti. Obmedzenia prístupu k veľkej časti vykonávacích právnych predpisov sa nakoniec posúdili ako nadmerné, keďže verejnosť nebola schopná zistiť skutočnosti potrebné na informované rozhodnutia. V dôsledku toho sa okamžite zmenila štruktúra pôvodných ustanovení a prijal sa záväzok zabezpečiť v budúcnosti dostatočnú úroveň prístupu. Celkovo bol rok 2008 rokom značných úspechov pri vytváraní vyspelého prostredia bezpečnostnej ochrany letectva. Členské štáty, letecký priemysel a výrobcovia preukázali vysokú úroveň angažovanosti pri spolupráci na hľadaní bezpečnostných riešení a na minimalizovaní obmedzení pre cestujúcich. Na konci dvanásťmesačného obdobia však nezostali žiadne pochybnosti o tom, že sa ešte musí vykonať veľké množstvo práce. PRVÁ ČASŤ INŠPEKCIE 1. Všeobecne Podľa nariadenia 2320/2002 sa od Komisie vyžaduje, aby pomocou inšpekcií určila úroveň dodržiavania právnych ustanovení o bezpečnostnej ochrane letectva členskými štátmi. Do programu je zahrnuté aj Švajčiarsko, kým Nórsko a Island kontroluje podľa rovnakých ustanovení Dozorný orgán EZVO. Existujú tri typy inšpekcií: - príslušný vnútroštátny orgán; - letisko a - následná inšpekcia na zhodnotenie aktivít na nápravu nedostatkov. Tieto inšpekcie vykonáva tím Komisie zložený z 11 inšpektorov bezpečnostnej ochrany letectva, ktorí spolupracujú s vnútroštátnymi inšpektormi, ktorých menujú členské štáty. Tabuľka s prehľadom všetkých doterajších kontrol Komisie, v ktorej sú vyčlenené inšpekcie vykonané v roku 2008, je v prílohe 1. 2. Inšpekcie príslušných vnútroštátnych orgánov Každý členský štát musí určiť príslušný orgán, ktorý bude zodpovedný za koordináciu a monitorovanie svojho vnútroštátneho programu bezpečnostnej ochrany civilného letectva. Komisia počas roka 2008 skontrolovala 9 príslušných orgánov. Tieto inšpekcie zahŕňali hodnotenie vnútroštátneho programu bezpečnostnej ochrany civilného letectva, vnútroštátneho programu kontroly kvality bezpečnostnej ochrany civilného letectva a jeho plnenia, vnútroštátneho programu odbornej prípravy a výcviku a bezpečnostnej ochrany letísk a leteckých spoločností. V siedmich z deviatich orgánov už predtým Komisia inšpekciu vykonala. Kontroly v roku 2008 preukázali vysoké štandardy v piatich a primerané štandardy v dvoch štátoch, ale zvyšné dve správy boli neuspokojivé. Vnútroštátne programy bezpečnostnej ochrany civilného letectva väčšinou pokrývali právne požiadavky dobre, napriek niekoľkým vynechaným ustanoveniam a neaktuálnym odkazom. Ustanovenia pre malé letiská, na ktoré sa predtým v súlade s nariadením požadovala výnimka, sa z vnútroštátnych programov bezpečnostnej ochrany civilného letectva spolu s niekoľkými požiadavkami pre nákladnú leteckú dopravu pomerne často vynechávali. Početnosť aktivít monitorovania a ustanovenie pre audity bezpečnostnej ochrany v rámci vymedzenia tohto termínu v EÚ často vo vnútroštátnych programoch kontroly kvality chýbali. Niekoľko vnútroštátnych programov pre bezpečnostné školenia nezahŕňalo primerané ustanovenia pre všeobecnú informovanosť a opakované školenia. Väčšina nedostatkov sa však konštatovala v schopnosti zistiť a pohotovo napraviť chyby. Bežnými chybami, dokonca aj v niektorých z najlepších členských štátov, bol nedostatok auditov bezpečnostnej ochrany, málo testov a slabé následné kontroly. Vážnejšie, ale aj zriedkavejšie, bolo zistenie inšpektorov, že na niektorých letiskách sa počas dlhých období nerobili vôbec žiadne kontroly, na iných zasa boli inšpekcie krátke a zriedkavé alebo sa vážne oneskorovali nápravné opatrenia. Takmer všetky programy bezpečnostnej ochrany letísk boli aktuálne a členské štáty ich monitorovali. Monitorovanie programov bezpečnostnej ochrany leteckých spoločností sa zdalo byť menej prísne, najmä pokiaľ ide o letecké spoločnosti registrované mimo EÚ. Kontroly odhalili, že tieto programy často nezodpovedali všetkým požiadavkám, hoci ich zahrnutie do programu príslušný orgán potvrdil. 3. Počiatočné inšpekcie na letiskách V roku 2008 sa vykonalo 10 počiatočných inšpekcií letísk a zistenia boli vcelku v súlade so zisteniami zo skorších inšpekcií. Výsledky v štyroch oblastiach, ktoré sa považovali za najkľúčovejšie pre zachovanie bezpečnostnej ochrany civilného letectva (bezpečnostná ochrana letísk, bezpečnostná ochrana lietadiel, cestujúci a príručná batožina a zapísaná batožina) však vykazovali isté zlepšenie, aj keď to nie je celkom empiricky podložené. (Každý rok sa vyberá iná skupina letísk, takže sa nedá priamo porovnávať.) V dlhšom časovom horizonte sa tieto kľúčové oblasti každoročne zlepšovali a úroveň dodržiavania stúpla z 50 % v roku 2004 na 78 % v roku 2008. Najslabšie oblasti na 10 kontrolovaných letiskách v roku 2008 súviseli s kontrolou prístupu a detekčnou kontrolou zamestnancov. Celkovo boli normy dodržiavania predpisov pre leteckých prepravcov menej prísne než štandardy letísk, aj keď nastalo väčšie celkové zlepšenie medzi rokmi 2007 a 2008. Oblasti, ktoré si najviac vyžadujú zvýšenie úsilia, boli prehľadávanie a kontrola lietadiel a ochrana lietadiel. Úroveň dodržiavania ustanovení pre cestujúcich a príručnú batožinu bola väčšinou vysoká, aj keď na niektorých z kontrolovaných letísk boli oznámené vážne nedostatky vyplývajúce z ľudského faktora. Úroveň dodržiavania predpisov v oblasti detekčnej kontroly zapísanej batožiny bola neobyčajne vysoká, pričom sa nezaznamenali vôbec žiadne nedostatky, pokiaľ ide o plnenie veľkého počtu ustanovení. 4. Následné inšpekcie Komisia vykoná následnú inšpekciu ako súčasť svojho monitorovania noriem vykonávania a nápravy nedostatkov – a prakticky vždy na letiskách, kde sa zistilo niekoľko vážnych nedostatkov. Na letiskách EÚ sa počas roka 2008 vykonalo 8 takýchto inšpekcií. Zistenia odhalili, že do následnej inšpekcie sa napravil väčší počet nedostatkov než v predchádzajúcich rokoch. Do návratu inšpektorov Komisie sa však dostatočne nevyriešilo niekoľko vážnych nedostatkov (približne 13 % zo zistených nedostatkov). Vo všeobecnosti sa nedostatky, ktoré sa dali napraviť štrukturálnymi zmenami, vyriešili veľmi účinne, kým tie, ktoré zahŕňali ľudský faktor, sa ukazovali ako obzvlášť náročné na riešenie. 5. Otvorené spisy, prípady článku 15 a súdne konania Pri každej inšpekcii sa vytvorí spis, ktorý zostáva otvorený, kým Komisia nie je spokojná s vykonaním primeraného nápravného opatrenia. Ak sa následná inšpekcia nepovažuje za potrebnú, spis sa väčšinou uzatvorí na základe správ o pokroku a uistení od príslušného orgánu. Rok 2008 bol pre uzatváranie spisov mimoriadne úspešný a uspokojivo sa v ňom uzatvorilo 36 prípadov. Na konci roka zostalo celkovo otvorených 15 spisov z inšpekcií príslušného orgánu a 16 spisov z inšpekcií letísk. Článok 15 nariadenia 1486/2003[3] sa použije vtedy, keď sa nesúlad s predpismi považuje za dostatočne závažný na to, aby predstavoval závažnú hrozbu pre celkovú úroveň bezpečnostnej ochrany civilného letectva v Spoločenstve. V týchto prípadoch sa upozorňujú všetky ďalšie príslušné orgány. Jeden postup podľa článku 15, ktorý sa začal v októbri 2007, zostal otvorený do júla 2008, avšak nevyskytli sa žiadne nové prípady. Počas roka 2008 Komisia uzatvorila 2 konania pre porušenie predpisov, ktoré sa začali v roku 2007, a otvorila 4 ďalšie, väčšinou z dôvodu nedostatočných monitorovacích aktivít a nedostatku vnútroštátnych audítorov. Jedno z týchto konaní sa uzatvorilo do niekoľkých mesiacov, ale 3 ostatné zostali na konci roka otvorené. 6. Vlastné hodnotenia členských štátov Podľa článku 6 nariadenia Komisie 1217/2003[4] sú členské štáty povinné odovzdávať do konca februára každého roka Komisii výročnú správu, ktorá informuje o výsledkoch ich vnútroštátneho monitorovania dodržiavania predpisov počas obdobia január – december predchádzajúceho roka. Niektoré z vnútroštátnych správ z roku 2008 uvádzali nízky počet osobodní v teréne, nesplnenie všetkých požiadaviek, nedostatok auditov bezpečnostnej ochrany alebo nedostatočné následné aktivity. Podobne ako v predchádzajúcich rokoch správy preukázali vyššiu úroveň dodržiavania predpisov, než sa zistil počas inšpekcií Komisie, ale vo všeobecnosti zistili rovnaký typ nedostatkov. Po prvýkrát boli všetky odovzdané správy vypracované podľa šablóny Komisie. DRUHÁ ČASŤ PRÁVNE PREDPISY 1. Všeobecne Od prijatia nariadenia (ES) 2320/2002 Komisia nepretržite pracovala s členskými štátmi a leteckým odvetvím na vývoji a v prípade potreby na revízii právnych ustanovení pre bezpečnostnú ochranu letectva. Rok 2008 bol obdobím obzvlášť intenzívnej aktivity, počas ktorého sa pridávali podrobnosti do existujúcich ustanovení alebo sa tieto ustanovenia menili a dopĺňali a texty sa taktiež prepracovali do príslušných právnych foriem na základe zásadnej revízie celého legislatívneho balíka, pričom sa vychádzalo zo skúseností za posledných päť rokov. 2. Prijaté a navrhnuté právne predpisy Legislatívny vývoj počas roka 2008 zahŕňal: - prijatie nariadenia (ES) č. 23/2008[5] o využívaní obrazovej projekcie ohrozenia; - prijatie nariadenia (ES) č. 358/2008[6], ktorým sa ruší obmedzenie veľkosti príručnej batožiny; - prijatie nariadenia (ES) č. 820/2008[7] a rozhodnutia (ES) č. 4333/2008[8], ktorým sa nahrádza a zrušuje nariadenie (ES) č. 622/2003[9]; - prijatie nariadenia (ES) č. 300/2008[10], nového rámcového nariadenia, ktorým sa nahradí nariadenie (ES) č. 2320/2002 po jeho zrušení v apríli 2010; - zmenu a doplnenie nariadenia (ES) č. 820/2008, aby sa umožnili výnimky z ďalšej detekčnej kontroly bezcolných tekutín zakúpených na 6 letiskách v Chorvátsku; - ukončenie práce na nových zneniach, ktoré majú nahradiť nariadenia (ES) č. 1217/2003 (vnútroštátna kontrola kvality) a (ES) č. 1486/2003 (inšpekcie Komisie v členských štátoch); - ukončenie práce na nových právnych predpisoch „druhej úrovne“, ktoré prepoja nariadenie (ES) č. 300/2008 s plánovanými novými vykonávacími právnymi predpismi[11] a - čo je najvýznamnejšie, intenzívnu prácu na príprave podrobného vykonávacieho nariadenia a rozhodnutia, ktorými sa má nahradiť nariadenie Komisie (ES) č. 820/2008 a rozhodnutie (ES) č. 4333/2008 od apríla 2010. Texty sa vypracovali počas ôsmich schôdzí Regulačného výboru pre bezpečnosť letectva, v ktorom sú zastúpené všetky členské štáty plus Nórsko, Island a Švajčiarsko, ôsmich schôdzí Poradnej skupiny zúčastnených strán o bezpečnostnej ochrane letectva, v ktorej sa stretávajú orgány daného odvetvia zastupujúce letiská, letecké spoločnosti, leteckú nákladnú dopravu a pilotov, a počas množstva stretnutí pracovných skupín, do ktorých sa zapájali členské štáty aj letecké odvetvie. Taktiež sa konali samostatné stretnutia venované otázke tekutých výbušnín. 3. Pridávanie podrobností a zmeny a doplnenia Pokiaľ ide o konkrétne výsledky, pridávanie nových podrobností do existujúcich ustanovení predstavovalo relatívne malú časť legislatívneho programu počas roka 2008. Na začiatku roka sa zverejnilo iba jedno nové nariadenie (ES) č. 23/2008 o obrazovej projekcii ohrozenia (TIP), pričom práca na ňom sa v skutočnosti dokončila v roku 2007. (TIP je systém, ktorý vytvára elektronické obrazy objektov ohrozenia v batožine s cieľom pomôcť pri školení zamestnancov a na podporu ich sústredenosti.). Právne predpisy pre bezpečnostnú ochranu letectva sa počas obdobia, na ktoré sa vzťahuje táto správa, upravili dvomi pozmeňujúcimi a doplňujúcimi opatreniami, jedným sa odstraňovalo plánované ustanovenie a druhým udeľovala nová výnimka. Odstránenie v nariadení (ES) č. 358/2008 sa týkalo plánovaného obmedzenia veľkosti príručnej batožiny dohodnutého bezprostredne po hrozbe tekutých výbušnín v auguste 2006, ktoré sa následne posúdilo ako zbytočne obmedzujúce, a nová výnimka umožňovala, aby sa bezcolné tekutiny zakúpené na 6 letiskách v Chorvátsku mohli prijímať na miestach prestupu v EÚ vďaka ich uvedeniu v prílohe k nariadeniu (ES) č. 820/2008. 4. Zmena právneho nástroja Po právnej námietke[12], ktorá sa týkala prístupu k informáciám, Komisia prehodnotila tie prvky právnych predpisov pre bezpečnostnú ochranu letectva, ktoré predtým neboli verejne prístupné. Komisia sa rozhodla zverejniť nové nariadenie, ktoré je dostupné prostredníctvom úradného vestníka, aby sa uľahčil prístup verejnosti najmä k podrobnostiam o zakázaných predmetoch. 5. Nový rámec a vykonávací balík Pre členské štáty, priemyselné odvetvie a Komisiu predstavuje táto oblasť jednoznačne najviac času a úsilia, pokiaľ ide o legislatívny vývoj. Nové rámcové nariadenie (ES) č. 300/2008, ktorým sa zruší a nahradí nariadenie (ES) č. 2320/2002 v apríli 2010, sa zverejnilo v marci 2008. Práca na druhej a tretej úrovni vykonávacích opatrení a nových textoch o inšpekciách dosiahla ku koncu roka pokročilé štádium. Druhá úroveň[13] rozvíja rámec okrem iného uvedením metód detekčnej kontroly, ktoré sa môžu použiť pre cestujúcich, batožinu alebo náklad, kategórií zakázaných predmetov a kritérií uzatvárania dohôd s tretími krajinami. Na základe pozitívnych výsledkov zo skúšok (pozri časť 3) Komisia pôvodne navrhovala zahrnúť ustanovenia, ktoré by umožnili využitie zariadení na telesnú detekčnú kontrolu v rámci parametrov, ktoré by sa ešte stanovili. Európsky parlament sa však nazdával, že skôr ako by sa to mohlo prijať, by sa muselo zodpovedať niekoľko otázok týkajúcich sa ľudských práv, zdravia a ochrany údajov. Komisia teda zmenila a doplnila tento návrh právnych predpisov tak, aby sa táto možnosť odstránila, kým sa problematika bližšie nepreštuduje. Tretia úroveň zabezpečí podrobné požiadavky na vykonávanie a bude sa venovať otázke príliš obmedzujúcich ustanovení v niektorých oblastiach súčasných právnych predpisov a nedostatočnej bezpečnostnej ochrany v iných. Medzi otázkami, o ktorých sa diskutovalo, boli možné úpravy v požiadavkách na prehľadávanie a kontrolu lietadiel, zrušenie požiadavky pre všetky letecké spoločnosti, aby predkladali programy bezpečnostnej ochrany členským štátom na schválenie, zabezpečenie aktualizovaného, medzinárodne dohodnutého zoznamu zakázaných predmetov, vypracovanie podrobnejších pravidiel pre zásoby na stravovanie a čistenie a vypracovanie zásad náboru a školenia zamestnancov. TRETIA ČASŤ SKÚŠKY, ŠTÚDIE, PILOTNÉ PROJEKTY 1. Skúšky Členské štáty môžu kedykoľvek vykonávať skúšky nových zariadení a metód, ak sa používajú v spojení s existujúcimi legislatívnymi požiadavkami. Tam, kde skúšky zahŕňajú nahradenie týchto požiadaviek novými technickými metódami alebo procesmi, musí sa najprv získať schválenie od Komisie a skúška musí byť obmedzená na maximálne 30 mesiacov. Počas roka 2008 sa vykonalo obmedzené množstvo skúšok. Zahŕňali využitie telových skenerov s milimetrovými vlnami a so spätným rozptylom na detekčné kontroly zamestnancov a cestujúcich a využitie psov na kontrolu zapísanej batožiny a nákladu. Taktiež sa vykonali štúdie o účinnosti detekčnej kontroly prenosných počítačov v príručnej batožine, na rozdiel od súčasnej požiadavky vybrať ich von. Výsledky skúšok uskutočňovaných so psami viedli Komisiu a členské štáty k dohode, že by sa mali vyvíjať právne predpisy o podmienkach ich využívania. Skúšky týkajúce sa prenosných počítačov sa dočasne pozastavili, pretože výsledky sa ukázali ako nepresvedčivé. 2. Štúdie Počas tohto obdobia sa dokončili dve štúdie uskutočňované v mene Komisie. Štúdia o využívaní psov na kontrolu cestujúcich a nákladu a štúdia o ľudských faktoroch ovplyvňujúcich výsledky kontrol bezpečnostnej ochrany. Odporúčania z týchto štúdií viedli k tomu, že do kapitoly nového návrhu právnych predpisov o školeniach sa pridalo niekoľko ustanovení a boli predmetom diskusií pracovných skupín o budúcich ustanoveniach pre využívanie psov. 3. Pilotné projekty Komisia okrem toho ukončila prácu na svojej štúdii o pilotnom projekte databázy týkajúcej sa nákladu, ktorá je určená na podporu bezpečného pohybu leteckého nákladu. Tento pilotný projekt sa vyhodnotil ako úspešný a začal sa projekt na vybudovanie databázy, ktorej používanie by bolo povinné a ktorú bude spravovať a riadiť Komisia. ŠTVRTÁ ČASŤ DIALÓG S MEDZINÁRODNÝMI ORGÁNMI A TRETÍMI KRAJINAMI 1. Všeobecn e Komisia sa pravidelne zapája do diskusií o leteckej bezpečnosti s medzinárodnými orgánmi a tretími krajinami na bilaterálnom a multilaterálnom základe. To poskytuje príležitosti na vzájomné informovanie sa o osvedčených postupoch, zdieľanie odborných znalostí a nachádzanie globálnych riešení problémov bezpečnostnej ochrany. 2. Medzinárodné orgány Komisia sa pravidelne zúčastňuje na schôdzach výboru AvSec Medzinárodnej organizácie civilného letectva (ICAO), kde predkladá dokumenty a úzko spolupracuje s ďalšími členmi na vývoji stratégií, pričom v súčasnosti sa intenzívne zameriava na problém tekutín. Komisia tiež spolupracovala s niektorými tretími krajinami – predovšetkým USA, Kanadou a Austráliou – na dohode o spoločnej pozícii alebo predkladaní spoločných dokumentov v ICAO. Bilaterálne dosiahlo Spoločenstvo dohodu s ICAO o Memorande o spolupráci pri inšpekciách s cieľom obmedziť inšpekcie ICAO v Európe, ktoré už zabezpečujú vnútroštátne inšpekčné programy a vlastné inšpekčné programy Komisie. Spolupráca s Európskou konferenciou civilného letectva (ECAC) je taktiež dobrá a Komisia sa zúčastňuje na schôdzach technickej osobitnej skupiny a osobitnej skupiny pre školenia ECAC. Závery dosiahnuté v týchto skupinách sa po ďalšej diskusii v regulačnom výbore začlenili do návrhu vykonávacích právnych predpisov a plánu pre problematiku tekutín. 3. Tretie krajiny Ďalšie bilaterálne úsilia s tretími krajinami v podstate spadajú do dvoch kategórií: práca zameraná na budúce dohody o jednorazových bezpečnostných kontrolách a prípravy výnimiek na tekutiny. Pokiaľ ide o otázku jednorazovej bezpečnostnej kontroly, najviac sa jednoznačne pokročilo v prípade USA, ktoré majú podobne vysoké štandardy bezpečnostnej ochrany ako EÚ. V roku 2008 sa vytvorila skupina pre spoluprácu v oblasti dopravy medzi EÚ a USA na diskusiu o súvisiacich otázkach a vypracovalo sa detailné porovnanie medzi opatreniami vykonávanými na každej strane Atlantiku. Výrazných rozdielov je málo a členské štáty naznačili výrazný záujem na dosiahnutí dohody. Protokol ustanovujúci vzájomné inšpekcie letísk je už v platnosti: Úrad pre bezpečnostnú ochranu v doprave (TSA) vyškolil 12 národných audítorov z členských štátov EÚ, aby pôsobili ako pozorovatelia pri ich inšpekciách a inšpektori TSA sa rovnako zúčastňovali na inšpekciách Komisie. Komisia tiež naďalej dosahovala pokroky pri dohodách o bezcolných tekutinách a podarilo sa jej odporučiť výnimku pre bezcolné predmety zakúpené na chorvátskych letiskách, ako to bolo uvedené vyššie. Určitý pokrok sa dosiahol s ďalšími tretími krajinami, avšak žiadne iné nesplnili načas všetky požiadavky na naplánovanie inšpekcie pred koncom roka 2008. PIATA ČASŤ FINANCOVANIE BEZPEČNOSTNEJ OCHRANY LETECTVA O otázke financovania bezpečnostnej ochrany letectva sa diskutovalo pravidelne počas diskusií o opatreniach pre bezpečnostnú ochranu letectva. Členské štáty väčšinou zastávajú názor, že náklady by malo financovať odvetvie leteckej dopravy, pričom ich môže presunúť na cestujúcich, kým odvetvie a niektorí poslanci EP sú za väčší príspevok štátu. V kontexte prijatia nového rámcového nariadenia (ES) č. 300/2008 sa Komisia zaviazala vypracovať na túto tému správu[14]. Jej cieľom je určiť zásady, ktoré by mohli tvoriť základ pre budúcu legislatívnu iniciatívu. ŠIESTA ČASŤ BUDÚCA PRÁCA Pracovný program Komisie na rok 2009 bude zahŕňať: - dokončenie nových vykonávacích právnych predpisov; - hľadanie lepších spôsobov riešenia hrozby tekutých výbušnín; - pokračovanie v príprave bezpečnostných dohôd s tretími krajinami o jednorazových bezpečnostných kontrolách; - pokračovanie programu inšpekcií (vrátane účasti v úlohe pozorovateľov pri niektorých inšpekciách v USA); - pomoc členským štátom pri zlepšovaní a harmonizovaní vnútroštátnych programov kontroly kvality; - analýzu výsledkov štúdií a - zvažovanie najvhodnejšieho prístupu k financovaniu bezpečnostnej ochrany letectva. ZÁVER Hoci počas roka 2008 nastal veľký legislatívny vývoj, legislatívnych zmien bolo málo. To poskytlo členským štátom príležitosť konsolidovať pokrok dosiahnutý v predchádzajúcich rokoch, najmä pokiaľ ide o novšie ustanovenia, napríklad tie, ktoré sa vzťahujú na náklad. Súdržnosť výsledkov inšpekcií zároveň umožnila Komisii určiť nedostatky a analyzovať príčiny. Komisia potom mohla navrhnúť nové potrebné právne predpisy alebo identifikovať oblasti pre budúce štúdie alebo výskum. Právne problémy zároveň viedli k oveľa väčšiemu zameraniu na transparentnosť, komunikáciu s verejnosťou a poskytnutie príležitostí na diskusiu. Túto agendu našťastie neprerušili žiadne nové väčšie teroristické pokusy namierené proti európskym letiskám ani objavenie nových metód teroristov, ktoré by mohli predstavovať hrozbu pre civilné letectvo. Vyrovnávanie sa s potenciálnou hrozbou použitia tekutých výbušnín zároveň posilnilo medzinárodnú spoluprácu a spojenie s výrobcami. To by malo pripraviť pôdu pre bezproblémovejšie prostredie bezpečnostnej ochrany letectva pre cestujúcich medzi kontinentmi a zvýšiť informovanosť zákonodarcov o budúcich technických možnostiach. Celkovo bol rok 2008 rokom množstva usilovnej práce a veľkého pokroku. Bol to rok, v ktorom sa vytvorili základy pre režim bezpečnostnej ochrany letectva v novom desaťročí. PRÍLOHAInšpekcie Komisie podľa jednotlivých členských štátov k 31. 12. 2008 Členský štát | Počet inšpekcií v období 1/2008 – 12/2008 (vrátane následných inšpekcií) | Celkový počet inšpekcií v rokoch 2004 – 2008 (vrátane následných inšpekcií) | Rakúsko | 0 | 6 | Belgicko | 2 | 6 | Bulharsko | 1 | 2 | Cyprus | 0 | 4 | Česká republika | 1 | 4 | Dánsko | 1 | 6 | Estónsko | 0 | 3 | Fínsko | 2 | 6 | Francúzsko | 1 | 8 | Nemecko | 2 | 10 | Grécko | 1 | 9 | Maďarsko | 1 | 3 | Írsko | 0 | 5 | Taliansko | 2 | 9 | Lotyšsko | 0 | 3 | Litva | 0 | 3 | Luxembursko | 0 | 4 | Malta | 0 | 2 | Holandsko | 2 | 6 | Poľsko | 1 | 6 | Portugalsko | 2 | 5 | Rumunsko | 1 | 2 | Slovensko | 0 | 3 | Slovinsko | 1 | 7 | Španielsko | 1 | 4 | Švédsko | 1 | 6 | Spojené kráľovstvo | 3 | 10 | Švajčiarsko[15] | 1 | 2 | SPOLU | 27 | 144 | Inšpekcie dozorného orgánu EZVO k 31. 12. 2008 Štát EHP/EZVO | Počet inšpekcií v období 1/2008 – 12/2008 (vrátane následných inšpekcií) | Celkový počet inšpekcií v rokoch 2004 – 2008 (vrátane následných inšpekcií) | Island | 1 | 5 | Nórsko | 4 | 23 | SPOLU | 5 | 28 | [1] Ú. v. ES L 355, 30.12.2002, s. 1. [2] Nariadenie Komisie (ES) č. 1486/2003 ustanovujúce postupy pre vykonávanie inšpekcií Komisie v oblasti bezpečnostnej ochrany civilného letectva, Ú. v. EÚ L 213, 23.8.2003, s. 3. [3] Nariadenie Komisie (ES) č. 1217/2003 o ustanovení spoločných vymedzení národného programu kontroly kvality bezpečnostnej ochrany civilného letectva, Ú. v. EÚ L 169, 8.7.2003, s. 44. [4] Nariadenie Komisie (ES) č. 23/2008 z 11. januára 2008, ktorým sa mení a dopĺňa nariadenie (ES) č. 622/2003 o ustanovení opatrení na vykonávanie spoločných základných noriem bezpečnostnej ochrany civilného letectva, Ú. v. EÚ L 9, 12.1.2008, s. 12. [5] Nariadenie Komisie (ES) č. 358 z 22. apríla 2008, ktorým sa mení a dopĺňa nariadenie (ES) č. 622/2003 o ustanovení opatrení na vykonávanie spoločných základných noriem bezpečnostnej ochrany civilného letectva, Ú. v. EÚ L 111, 23.4.2008, s. 5. [6] Nariadenie Komisie (ES) č. 820/2008 z 8. augusta 2008 o ustanovení opatrení na vykonávanie spoločných základných noriem bezpečnostnej ochrany civilného letectva, Ú. v. EÚ L 221, 19.8.2008, s. 8. [7] Neuverejnené v úradnom vestníku. [8] Nariadenie Komisie (ES) č. 622/2003 o ustanovení opatrení na vykonávanie spoločných základných noriem bezpečnostnej ochrany civilného letectva, Ú. v. EÚ L 89, 5.4.2003, s. 9. [9] Nariadenie Európskeho parlamentu a Rady (ES) č. 300/2008 z 11. marca 2008, Ú. v. EÚ L 97, 9.4.2008, s. 72. [10] Nové nariadenie Komisie (ES) č. 272/2009 z 2. apríla 2009, ktorým sa dopĺňajú spoločné základné normy bezpečnostnej ochrany civilného letectva stanovené v prílohe k nariadeniu Európskeho parlamentu a Rady (ES) č. 300/2008, Ú. v. EÚ L 91, 3.4.2009, s. 7. [11] Vec ESD, C-345/06, takzvaný prípad Heinrich. [12] Pozri poznámku 10. [13] KOM(2009) 30 v konečnom znení z 2.2.2009. [14] Komisia má právomoci na vykonávanie inšpekcií vo Švajčiarsku v rámci bilaterálnej dohody medzi EÚ a Švajčiarskom.